ཁྱབ་བདག་སྟག་ཕུ་བ་ཆེན་པོའི་སྤྲུལ་པའི་སྐུ་རིན་པོ་ཆེས་
གསུང་འཕྲིན་ཚིགས་བཅད་པ་རྗེ་གོང་མའི་གསུང་
འབུམ་པོད་གསུམ་བདོག་པའི་སྐྱེས་བཅས་
སྤྲིངས་པ་གནང་བའི་ལན་དུ་ཕུལ་
བ་ཚངས་པའི་འཁོར་ལོ།
རྟག་ཏུ་དམ་པའི་ངང་ཚུལ་འདབ་མ་བརྒྱ། །ལྷུག་པར་གྲོལ་ལས་ཕན་བདེའི་
བསུང་ཞིམ་པོ། །ཀུན་ཏུ་འཐུལ་བས་སྐྱེ་རྒུའི་རྐང་དྲུག་ཚོགས། །ཚིམ་མཛད་མཆོག་་
སྤྲུལ་པད་དཀར་བཞད་པའི་དྲུང་། །དད་པ་དྲི་མ་མེད་པའི་འོད་ཟེར་གྱིས། །སྙིམ་
པའི་ཀུནྡ་སྤྱི་བོར་ཟུམ་དང་ལྷན། །རོ་འཛིན་བུང་བ་ཁ་ཡི་པད་ཚལ་དུ། །བསྔགས་
བརྗོད་དར་དིར་སྒྲོག་ལ་གཞོལ་བར་གྱུར། །ཨེ་མ་ཀུན་བཟང་སྤྱོད་མཆོག་ཡིད་འོང་
དྲི། །ངང་གིས་འཐུལ་བས་གཟུར་གནས་ཀུན་གྱི་ཡིད། །དབང་མེད་འཕྲོག་པའི་ཧ་
རི་ལྗོན་པ་ཁྱོད། །མཁས་མང་རྐང་འཐུང་ཁྲོད་ན་མངོན་པར་འཕགས། །ལེགས་
བཤད་ཆུ་ཀླུང་སྟོང་གི་འདུ་འགོད་ཅན། །མཁྱེན་རབ་དྲི་མ་མེད་པའི་མཚོ་གླིང་དུ། །
མཐའ་ཡས་ཤེས་བྱའི་རྒྱུ་སྐར་གཟུགས་བརྙན་ཀུན། །མ་འདྲེས་གསལ་བར་འཆར་
པའི་ཡ་མཚན་ངོམ། །གཞོན་ནུའི་དུས་ནས་མཁས་པའི་ཡོན་ཏན་ཀུན། །ལྷུན་གྱིས་
རྫོགས་པའི་ཡ་མཚན་གྲགས་པའི་གཏམ། །གཟུར་གནས་བློ་ལྡན་ཀུན་གྱི་རྣ་བ་ལ། །
མཐིང་གི་ཨུཏྤལ་བཞིན་དུ་རྩེ་དགའ་འཛིན། །མཁྱེན་བཟང་ཡིད་བཞིན་རྒྱ་མཚོ་
ལས་འོངས་པའི། །གསུང་འཕྲིན་མཁའ་འགྲོ་དཀར་པོ་ཚིག་དོན་གྱི། །འདབ་ཟུང་
- 142 -

གཡོ་བའི་གར་གྱིས་བདག་གི་ཡིད། །དྭངས་པའི་རྫིང་བུར་རྩེན་པའི་བཀའ་དྲིན་
མཛད། །དེ་ཚེ་བདག་ལུས་འཁྲི་ཤིང་ནི། །ཤུགས་དྲག་དད་པའི་བསེར་བུ་ཡིས། །
བསྐྱོད་པས་རབ་དགའི་གར་དང་བཅས། །མགོ་ལྕོག་ལྡེམ་པས་འདུད་པར་བགྱིས། །
དེང་དུས་ཆེར་རློམ་ཕལ་ཆེར་འདི་སྣང་གི །སྦུན་པ་འཕྱར་ལ་སྙིང་པོར་རློམ་མོད་
ཀྱང་། །ཁྱོད་ནི་སྐྱེས་རབས་ཕྲེང་བར་ཐུབ་པའི་བསྟན། །རིན་ཆེན་དབྱིག་གི་སྙིང་པོ་
བདག་གིར་མཛད། །དེ་ཕྱིར་སྔོན་རབས་རྣམ་ཐར་ནོར་བུའི་ཕྲེང་། །འདིར་ཡང་
རང་གིར་བཞེས་ལ་རྨོངས་ཆེན་གྱི། །མུན་པས་གཏིབ་པའི་འཇིག་རྟེན་འདི་དག་ཏུ། །
དམ་ཆོས་སྒྲོན་མེའི་སྣང་བ་འགྱེད་དུ་གསོལ། །ལྷུན་པོས་ཀུན་གསལ་སྒྲོན་མེ་ཟུང་
བཏེག་ནས། །གླིང་བཞི་སྣང་བར་བྱེད་པ་དེ་སྲིད་དུ། །ཁྱོད་ཞབས་མི་གཡོ་རྡོ་རྗེའི་
ཆོས་བདུན་གྱི། །གཤིས་སུ་བརྟན་པར་བཞུགས་ཞེས་སྙིང་ནས་གསོལ། །རིང་ནས་
ཐུགས་རྗེའི་ཀྱོ་བས་ཉེར་བཟུང་བའི། །ཉམ་ཆུང་བདག་ཀྱང་ཚེ་རབས་ཚེ་རབས་
སུ། །ལོག་པའི་གཡང་ས་ལས་དྲངས་ཐེག་མཆོག་གི །ལམ་ལས་བྱང་ཆུབ་ཆེན་པོར་
འཁྲིད་དུ་གསོལ། །བཀའ་མཆིད་ཉི་ཟླའི་རྣ་ལུང་གིས། །བདག་ཡིད་སྔོ་བསངས་འགྲམ་
པ་ལ། །འཁྱུད་པའི་རྩེ་དགའ་ནམ་དུ་ཡང་། །ཉམས་པ་མེད་པའི་བཀའ་དྲིན་སྩོལ། །
སྙན་ཚིག་བུང་བའི་གླུ་དབྱངས་དང༌། །འགྲོགས་པའི་ཞུ་མཆིད་མལླཱི་ཀཱ །བདོག་པའི་
ལོ་འདབ་ཅུང་ཟད་བཅས། །དགྱེས་པའི་སྤྱན་གྱི་གཟིགས་མོར་འབུལ། །ཞེས་གཟིགས་
པའི་རྟེན་མཚོན་བྱེད་ལྷ་དར་དྲི་མེད། ཕྱག་ཤན་སྤུས་ལེགས། གོས་ཆེན་གསེར་འབྲུག་ཅན་ཡུག དར་
དཔྱངས་ཟུང་དང་བཅས་ཟླ་ཚེས་བཟང་པོར་མདོ་སྨད་དགོན་ལུང་གི་ཆོས་སྡེ་ཆེན་པོ་ནས་ཕུལ། །
- 143 -